google/wiki40b huggingface dataset:
טיגרס

היסטוריה

ב-1957 נוסד מועדון בשם "קלוב דפורטיבו נואבו לאון", שכונה "חבטוס" (Jabatos, חזירי בר). הקבוצה התבססה על קבוצת "דפורטיבו אנאואק" (Deportivo Anáhuac) שזכתה לפני כן ב"ליגת הצפון" המקומית. באותן שנים שיחק המועדון בליגת המשנה המקסיקנית. ב-7 במרץ 1960, עקב בעיות כלכליות, הועבר המועדון לאחריות האוניברסיטה האוטונומית של נואבו לאון והחל להשתמש בכינוי "טיגרס" (נמרים). בספטמבר 1962, שוב עקב בעיות בעיות כלכליות, שב המועדון לחסות תחת "קלוב דפורטיבו נואבו לאון" (חבטוס). בעוד "חבטוס" עלתה לליגת העל בסוף עונת 1995/96, מועדון "טיגרס" נוסד מחדש תחת אוניברסיטת נואבו לאון בספטמבר 1967, והפעם באופן סופי. המועדון שיחק בליגת המשנה עד סוף עונת 1973/74, אז זכה באליפות טורניר זה והעפיל לליגת העל.
הקבוצה הפתיעה את הליגה כשזכתה בגביע המקסיקני בתום עונת 1975/76, לאחר ניצחון בגמר על קבוצת אמריקה.
בעונת 1977/78, לאחר שבעונה הקודמת הסתבכה במאבקי תחתית, זכתה הקבוצה באליפות מקסיקו לראשונה בתולדותיה, אחרי ניצחון בגמר על אוניברסידד נסיונל (3:1 בסיכום המפגש הכפול), שחסרה כמה מכוכביה, בהם הוגו סאנצ'ס, עקב נסיעתם להשתתף עם הנבחרת במונדיאל 1978. את תואר האליפות השני השיגה הקבוצה בעונת 1981/82, בה ניצחה במשחק הגמר של הליגה את אטלנטה בפנדלים. באותן שנים כיכב במועדון תומאס בוי, מלך השערים ההיסטורי של הקבוצה (102 שערים).
עונת 1995/96 הביאה עמה לקבוצה הצלחה וכישלון. הקבוצה זכתה בגביע מקסיקו לאחר שגברה על אטלס (2:1 בסיכום המפגש הכפול, כולל ניצחון חוץ במשחק השני), אך היא נאלצה להיאבק על הישארותה בליגה, בשל ממוצע נקודות רב שנתי נמוך (באותה שנה הניקוד שהשיגה העניק לה כרטיס לפלייאוף האליפות), וכשלה בכך. המשחק המכריע התקיים דווקא מול מונטריי, שניצחה 2-1. משחק זה מכונה "אל קלאסיקו דל דסנסו" (הקלאסיקו של הירידה). בליגת המשנה שהתה הקבוצה עונה אחת בלבד, כשהיא זוכה בשני הטורנירים שהתקיימו באותה שנה (אינביירנו 1996 ווראנו 1997).
בשנת 2011 זכתה הקבוצה בתואר האליפות השלישי שלה, לאחר שגברה בגמר על סנטוס לגונה (4:1 בסיכום המפגש הכפול). בשנת 2014 ניצחה הקבוצה את קבוצת אלבריחס דה אואחאקה בגמר מהדורת הקלאוסורה של גביע מקסיקו, ובכך זכתה בפעם השלישית בתולדותיה בגביע הלאומי. באותן שנים בלטו בקבוצה דמיאן אלברס, לוקאס לובוס, קרלוס סלסידו, אלן פולידו ודניליניו.
בשנים שלאחר מכן התחזקה הקבוצה עם שחקנים בינלאומיים כמו השוער נאוול גוסמאן הארגנטיני, אחידיו ארבאלו ריוס האורוגוואי, חופרה גרון האקוודורי, רפאל סוביס הברזילאי ואנדרה פייר ז'יניאק הצרפתי, והצליחה להעפיל לגמר גביע ליברטדורס בשנת 2015, שם הפסידה לריבר פלייט (0:3 בסיכום המפגש הכפול). 
בדצמבר 2015 זכתה הקבוצה באליפות האפרטורה, לאחר שגברה בגמר על אוניברסידד נסיונל (4:4 בסיכום המפגש הכפול, 4:2 בפנדלים). בדצמבר 2016 שוב זכתה הקבוצה באליפות האפרטורה, לאחר 2 תוצאות תיקו וניצחון בפנדלים מול אמריקה. במאי 2019 זכתה טיגרס באליפות הקלאוסורה, לאחר שגברה על 
לאון בצמד מפגשי הגמר (1-0 בסיכום שני המשחקים).
MKV

MKV הידוע בשם מטרוסקה (אנגלית: Matroska) הוא פורמט מכל לשמירת קובצי וידאו, קול ועוד. משמש בין השאר לניגון קובצי וידאו באיכות גבוהה (HD) הנשמרים בדרך כלל על דיסקים מסוג Blu-ray. פורמט זה מנגן וידאו באיכות של 1080p. פורמט המכל WebM הוא גרסה מנוונת של מטרוסקה.
פירוש השם הוא תעתוק לאנגלית של המילה הרוסית матроска, שפירושה "חולצת חיילים". השם היה אמור להיות תיעתוק לאנגלית של המילה הרוסית матрёшка (מטריושקה) שהיא סדרה של בובות חלולות שנמצאות זו בתוך זו. באותה מידה פורמט המיכל הזה נועד להיות פורמט מיכל כללי וגמיש.
הסיומת "mkv" (קיצור של Matroska Video) משמשת לציון קובץ וידאו (לרוב בצירוף רצועות נוספות: קול, כתוביות, ועוד). בפורמט מטרוסקה. סיומות מקובלות נוספות נוספות הן MKA לקובצי קול (כלומר: מכילים קול ולא מכילים וידאו), MKS לקובצי כתוביות (כלומר: מכילים כתוביות בלבד, ללא קול ווידאו) ו־MK3D לקובצי וידאו סטראוסקופיים ("תלת ממדיים").
הפורמט הוא תקן פתוח ומימושו הסטנדרטי הוא תוכנה חופשית. הוא נתמך במגוון רחב של תוכנות.
השימוש בפורמט זה החל עוד לפני ספטמבר 2006, אז הופיעו לראשונה קובצי HD.
ברט בייר

ויליאם ברט בייר (באנגלית: William Bret Baier; נולד ב-4 באוגוסט 1970) הוא מגיש טלוויזיה ופרשן אמריקאי בערוץ פוקס ניוז, המשמש כמנחה הפוליטי הבכיר בערוץ. מגיש את תוכנית החדשות היומית "Special Report".

ביוגרפיה

בייר נולד ברמסון, עיירה קטנה שבמרכז ניו ג'רזי. הוא גדל בדאנוודי, פרוור של אטלנטה שבג'ורג'יה, וחונך כקתולי. לאחר שסיים את לימודיו התיכוניים בשנת 1988, למד באוניברסיטת דיפו שבאינדיאנה, שם סיים תואר ראשון במדע המדינה ובאנגלית ב-1992.
לפני שהחל להנחות את תוכניתו היומית, "Special Report", שימש ככתב הבית הלבן והפנטגון עבור פוקס ניוז. ברט היום, המנחה הקודם של התוכנית, הודיע בדצמבר 2008 על פרישתו מן התפקיד לצורך קידום למשרה אחרת, ובייר נבחר להחליפו. הוא משמש כמנחה התוכנית מאז ינואר 2009.
בייר נשוי ואב לשני ילדים. הוא מתגורר בפרוור של וושינגטון די. סי. שבמרילנד.
עירייה

עירייה היא יחידת שלטון מקומי, שתפקידה לדאוג לרווחת התושבים בעיר נתונה. את ראש העירייה וחברי מועצת העירייה, בוחרים תושבי העיר אחת לתקופה מסוימת (בישראל - אחת לחמש שנים). 
במדינות רבות (ובמידה מסוימת - גם בישראל), נהוג שהמפלגות השונות, החברות גם ברשות המחוקקת וברשות המבצעת, מעמידות מועמדים מטעמן לראשי ערים ורשימות למועצת העיר, בשאיפה שאלה יקדמו את ענייניהן בעיר.

מתן שירותים

בתחום מתן השירותים ניתן להבחין בין:
הגדת שאלתיאל

הגדת שאלתיאל או הגדת שאלתיאל חן היא הגדה של פסח מאוירת עם עיטורי זהב הכתובה על גבי קלף, שנכתבה בספרד במאה ה-14. הייתה ברשותה של משפחת שאלתיאל - גרסיאן - חן מברצלונה, צאצאי זרובבל בן שאלתיאל, ראש הגולה בבבל. ההגדה מכונה בפי החוקרים "הגדת האח להגדת ריילנדס" בשל הדמיון הרב בין השתיים, לא ברור האם אחת הועתקה מהשנייה או ששתיהן הועתקו מהגדה שלישית שאינה בנמצא. נמצאת בספרייה הבריטית.

היסטוריה

ההגדה נדדה מברצלונה לקנדיאה (כיום הרקליון) שבכרתים, שם התגוררו צאצאי בני המשפחה. מתקופת קנדיאה נשארו מספר מזכרות בהגדה: באחד העמודים הראשונים כתב מאיר בן מלכיאל אשכנזי שהוא מכר את ההגדה לגיסו משה אבן כבש בסיוון ה'קס"ב (1402). בעמוד האחרון נכתב בכתב יד כי ההגדה הייתה שייכת לאברהם חן בן האלוף רבי יהודה חן הרופא (רבה הראשי של קנדיאה) בן הרב עמנואל חן הרופא לבית שאלתיאל. כל השמות שהוזכרו בהגדה הוכרו לחוקרים בהיותם מופיעים ב"תקנות קנדיאה" - תקנות היסטוריות שכתבו רבני העיר קנדיאה בשנים ה'רס"ד - ה'שמ"ד.
ההגדה נמצאת בספרייה הבריטית - הספרייה הלאומית של הממלכה המאוחדת בלונדון (הגדולה בעולם), החל מה'תרל"ו (1876). 
בה'תשס"ב ראתה אור מהדורת פקסימיליה מצומצמת אשר צילומיה נמצאים כיום בספרייה הלאומית בירושלים, ספריית אוניברסיטת בר-אילן, ספריית אגודת חסידי חב"ד ועוד. בראשית המאה ה-21 התקיים יום עיון באוניברסיטת אוקספורד לגבי 4 הגדות מהמאה ה-14 ביניהם הגדת שאלתיאל.

ייחודיות ומבנה

הפרט הנדיר בהגדה הוא "פירוש מבית מדרשו של רש"י להגדה של פסח" שהוסיף הצייר, אשר על פי החוקרים מיוחס לרש"י או למי מבית מדרשו. הפירוש מופיע בשינויי לשון קלים בשתי הגדות נוספות בלבד - הגדת "פה ישרים" לרב חביב טולידאנו והגדת "כל ישראל חברים" מפריז. הפירוש זכה להתייחסות בפירוש ריטב"א להגדה, המייחסו לרש"י עצמו.
ההגדה כתובה בכתב ספרדי מרובע בהבלטת צבע המוקף בקישוטים, ובראשית ההגדה קודם כתב היד ישנה סדרת ציורים על סיפורי משה ואהרן אצל פרעה, עשר המכות ויציאת מצרים. נוסח ההגדה עצמו מלווה במעט איורי טקסט ועיטורי זהב.
בהגדה יש למעלה מ-60 פיוטים ממשוררי תור הזהב בספרד, ניתן למצוא בה פיוטים מיוסף אבן אביתור, שלמה אבן גבירול, יצחק אבן גיאת, משה אבן עזרא, לוי אבן אלתבאן, יהודה הלוי, אברהם אבן עזרא, זרחיה הלוי ויצחק בן זרחיה. כן יש בה יוצרות ואזהרות לפסח, וקריאת התורה לימי החג ולחול המועד.
ח'רסא (כפר)

היסטוריה

ב-1883, "סקר ארץ ישראל המערבית" תיאר את המקום  כ"חומות, מערות, באר, ומבנה קמור, שכנראה הוא בור מים. בנוסף היו כמה בורות ומקום מקודש. חלק מהחורבות נראו מודרניות יחסית, וכמה עתיקות יותר."
מאז מלחמת ששת הימים ב-1967, ח'רסא נמצאת תחת שלטון ישראלי. לאחר הסכם אוסלו, השטח הבנוי של הכפר סווג כשטח A אך 60% מהקרקעות החקלאיות של הכפר סווגו כשטח B או כשטח C.

גאוגרפיה

בצמוד לכפר ממערב ומצפון  נמצאת שמורת הטבע "יער כרזה", של חורש ים תיכוני ויער אורנים מנדטורי נטוע (החורשה הטבעית הדרומית ביותר בארץ ישראל). השמורה משתרעת ברכס טרשי בין ואדי כרמה ובין ואדי עלקה, שפסגותו בגובה של 777 מטר מעל פני הים, וכן ברכס שממערב לואדי עלקה, עד "ח'רבת אל-חדב" במערב בגובה של. בחלקה המערבי של השמורה עובר ואדי אל-עלקה, אחד מיובליו של נחל חברון, ובו נמצאות שתי בארות, "ביר אל-עלקה אל-פווקני" ו"ביר אל-עלקה א-תחתני".
תעמרה

תעמרה הוא שבט בדואי גדול, אשר נטה את אוהליו בארץ ישראל, באזור הנגב, ובאזור ירושלים.
בשנות ה-30 של המאה ה-20, כתב יצחק בן-צבי כי השבט כולל כארבעת אלפים נפש. ל
בני השבט הקימו את יישובי הקבע: זעתרה ומעסרה.
בני שבט התעמרה עזרו באיתור המגילות הגנוזות במערות קומראן ובמערות מורבעת במדבר יהודה.
יובל צורן

ביוגרפיה

צורן הוא בוגר האקדמיה למוסיקה ולמחול בירושלים, הוא למד אצל בנימין אורן נגינה בפסנתר וניצוח אצל מנדי רודן. ב-2002 התקבל כמנצח הראשון לתוכנית לאומנים צעירים של בית האופרה המלכותית, קובנט גארדן בלונדון, שם ניצח על מספר בכורות ליצירות חדשות והיה מעורב בהפקות רבות כעוזר מנצח, כפסנתרן וכמאמן זמרים, במיוחד עם מנהלה המוזיקלי של האופרה לשעבר, אנטוניו פאפאנו. מאז עבד בכמה מבתי האופרה המובילים באירופה כגון: הליסיאו בברצלונה והאופרה הלאומית הדנית, ובפסטיבלים בגליינדבורן ובאקס-אן-פרובאנס. כמו כן שיתף פעולה עם מנצחים מהשורה הראשונה כגון: דניאל הרדינג, איוואן פישר, קיריל פטרנקו, קונסטנטינוס קארידיס ורבים אחרים. 
בין השנים 2008–2012 כיהן כמנצח הבית של בית האופרה של פרנקפורט שם ניצח על הפקות רבות, בניהן איל טריטיקו, בטבעת החנק, לוצ'ה די למרמור, סיפורי הופמן, נישואי פיגארו, חסדו של טיטוס, חליל הקסם, כך עושות כולן ועוד. ניצח באופרה הישראלית החדשה על האופרות דון קרלו ומפיסטופלה. באופרה המלכותית קובנט גארדן בלונדון על הבכורה העולמית לציפור לילה של דומיניק לה ז'נדר, בבינאלה למוזיקה חדשה במינכן על הבכורה העולמית של פיירו, סופו של לילה מאת ינס יונלייט, בפסטיבל הרוהר טריינאלה, ועל תזמורות ואנסמבלים מובילים, בניהם תזמורת פילהרמוניה, תזמורת עידן הנאורות, התזמורת הסימפונית של בוכום, התזמורת הסימפונית ירושלים, התזמורת הסימפונית הישראלית ראשון לציון, סימפונט רעננה, התזמורת הפילהרמונית הישראלית, התזמורת הקאמרית הישראלית, תזמורת נתניה הקאמרית הקיבוצית, אנסמבל מודרן, אנסמבל מיתר, אנסמבל המאה ה-21 ועוד. 
שיתופי פעולה בולטים בתקופה האחרונה כוללים הפקה של אוון ווינגרייב מאת בנג'מין בריטן בבית האופרה של פרנקפורט; טורקי באיטליה מאת ג'ואקינו רוסיני עם התזמורת הסימפונית הברזילאית בריו דה ז'ניירו; לוהנגרין של ריכרד וגנר בבית האופרה של אולדנבורג, וסיור קונצרטים בארצות הברית ובקנדה עם אנסמבל מיתר.
יובל צורן הוא בנם של הפרופסור והמתרגם גבריאל צורן ושל המרצה לביבליותרפיה וספרות רחל צורן.
עולם השוקולד של הרשי

היסטוריה

מרכז המבקרים נבנה על מנת להחליף את הסיור שנערך במפעל הייצור עצמו של חברת הרשי - סיור שלא עמד בעומס המבקרים באתר והפריע לעבודה השוטפת של המפעל. במתחם נבנתה אטרקציה הדומה באופיה למתקני פארק שעשועים או למתקני יריד עולמי. המרכז נפתח ב-30 ביוני 1973 וכלל מתקן המציג את הליך ייצור השוקולד. במהלך השנים עברה האטרקציה מספר שינויים.
מרכז המבקרים הורחב בשנת 1978 ונוספו לו מספר חנויות בעלות מראה נוסטלגי.
ב-1 ביוני 1986 ביקר במרכז המבקרים המבקר ה-20 מיליון.
שיפוץ נוסף נערך בשנת 1987 בעלות של 4.5 מיליון דולרים. שיפוץ זה הושלם בשנת 1988.
טויוטה קלאסיק

טויוטה קלאסיק

דגם ה"טויוטה קלאסיק" דמה לדגם "Toyota AA" שיוצר על ידי טויוטה בשנת 1935, אשר היה זהה חיצונית לדגם "Chrysler Airflow" של יצרן המכוניות האמריקאי קרייזלר, שיוצר בין השנים 1934–1937.
יוצרו 100 יחידות.
מחיר היחידה עמד על כ-75,000 דולר.
אדוארדו גררו

קריירת מועדונים

ב-23 בינואר 2017 ערך גררו את הופעת הבכורה שלו בצ'ורילו מליגת העל הפנמית, כשנכנס כמחליף בדקה ה-81 בניצחון 0–1 על אתלטיקו נסיונל במסגרת המחזור השני בליגה. בסך הכל ערך גררו 24 הופעות ליגה בשתי עונות בקבוצה הבוגרת של המועדון. ב-3 בספטמבר 2018 השאלה גררו למכבי תל אביב מליגת העל למשך עונה אחת עם אפשרות רכישה. גררו שיחק במהלך עונה זו בקבוצת הנוער של המועדון. ב-17 ביולי 2019 רכשה מכבי תל אביב את כרטיס השחקן של גררו באופן קבוע, והוא חתם במועדון על חוזה לשלוש שנים. ב-1 באוגוסט הושאל גררו לבית"ר תל אביב בת ים מהליגה הלאומית. ב-22 באוגוסט ערך גררו את הופעת הבכורה שלו במועדון, כשנכנס כמחליף בפתיחת המחצית השנייה והבקיע את שער הבכורה שלו, שער שוויון בדקה ה-85, בתיקו 2-2 נגד הפועל ניר רמת השרון במסגרת המחזור הראשון בליגה.

קריירה בינלאומית

ב-25 באוקטובר 2017 ערך גררו את הופעת הבכורה שלו בנבחרת פנמה, כשנכנס כמחליף בדקה ה-57 בניצחון 0–5 על נבחרת גרנדה במשחק ידידות. גררו היה חלק מסגל נבחרת פנמה עד גיל 20 לטורניר גביע העולם בכדורגל עד גיל 20 שנערך בשנת 2019, וערך הופעה אחת בטורניר.
Pray (שיר של ג'סטין ביבר)

רקע וכתיבה

השיר נכתב על ידי ג'סטין ביבר, נסרי אטוה, עומר מרטינז ואדם מסינגר והופק על ידי המסנג'רס. השיר הוא שיר בסגנון הפופ, המשלב בתוכו גם את סגנון ה-CCM ואת סגנון הרית'ם אנד בלוז. מוניקה הררה ממגזין הבילבורד, ערכה סיקור על השיר.
עם השיר הופיע ביבר לראשונה בטקס פרסי המוזיקה האמריקאית שנערך בשנת 2010.
חיות פשע

פרקי הסדרה

פרק 1 - פצצה ביולוגית נגנבת ממכון ויצמן עבור חזבאללה. משה קקון, אסיר לשעבר שבמסגרת שיקומו קיבל עבודה כאפסנאי במכון הוא החשוד המיידי. קקון נתפס בחדר בבית מלון בעודו צורך קוקאין, כאשר בחדר נמצאת מזוודה עם כסף, ונעצר על ידי משטרת ישראל. במקביל, רפ"ק בדימוס מוטי כץ משתחרר מהמרכז לבריאות הנפש גהה על מנת לנהל את חקירתו של קקון. קקון טוען כי אין לו קשר לגניבת הפצצה ומסביר כי אבי העכבר ויגאל הנמר הם שעומדים מאחורי המעשה. קקון ישב עם אבי באותו תא בכלא איילון והכיר את יגאל דרך אבי. שחקן אורח: עידו תדמור.
פרק 2 - אבי ויגאל מפונים מדירתם לאחר שלא שילמו שכר דירה. השניים מבקשים לגור אצל קקון שמסכים, אך מתחרט על כך במהרה ומגרש אותם מדירתו. השניים עוברים לגור בהתנחלות ביהודה ושומרון ולאחר שמגורשים גם משם, תובעים ממדינת ישראל פיצוי כספי (פינוי-פיצוי, בדומה למפוני גוש קטיף) ומקבלים זאת. שחקן אורח: יוסף סוויד.
פרק 3 - אבי ויגאל מנסים להפוך לסוחרי סמים, בעוד שכץ וקקון מתחילים לסבול מהזיות לאחר שנטלו מהתרופות הטיפוליות של כץ. שחקן אורח: רועי לוי.
פרק 4 - אבי ויגאל שומרים על דירתה של שכנתם ניצולת השואה, ומחליטים לנצל את ההזדמנות ולהתחזות לניצולי שואה, ובכך לקבל כספי פיצויים מגרמניה. לבסוף, מסתבכים השניים עם מס הכנסה לאחר שלא מצהירים על קבלת הכספים. בינתיים, כץ מתלבש כחייל אס אס ומלביש את קקון במדי אסיר יהודי. שחקנית אורחת: דליה פרידלנד.
פרק 5 - על מנת לגרום לקקון לדבר, כץ מביא לחדר החקירות חבר מבית המשוגעים, אסיר לשעבר שישב בתא בכלא איילון עם קקון ועם אבי העכבר. שחקן אורח: ישראל אהרוני.
פרק 6 - לאחר ביקור במכון ליווי, אבי ויגאל מנסים את מזלם בייבוא זונות. בינתיים, אל קקון מגיעה אירנה, אחת מהזונות שאבי ויגאל ניסו לייבא. שחקן אורח: זבולון מושיאשווילי.
פרק 7 - יגאל הנמר מתגלה כזמר מוכשר, אלא שבעקבות התהילה הוא מדרדר לסמים ונכנס לכלא (אזכור לזוהר ארגוב). בינתיים, כץ גורם לקקון "לזמר", והשניים שרים את כל השורות שלהם. שחקנים אורחים: יוני בלוך, ליאון רוזנברג וחני פירסטנברג.
פרק 8 - כץ מביא את סבתו של קקון לחדר החקירות. אביו של יגאל משחרר אותו בערבות מהכלא וחושף בפניו כי ויתר על חיי הפשע, חזר בתשובה והקים ישיבה בבני ברק. אבי ויגאל מגיעים לישיבתו של אבא של יגאל, אך כאשר יגאל מגלה שאביו לא השתנה, עוזב יגאל את היהדות ומתאסלם. שחקן אורח: שי אביבי.
פרק 9 - קקון מגיע לסוף הסיפור. בעקבות התאסלמותם של אבי ויגאל, השניים התקרבו לארגון חזבאללה ששלח אותם לגנוב את הפצצה הביולוגית ממכון ויצמן. השניים גנבו את מדיו של קקון, שבאותו הזמן היה נתון להשפעת סמים, וחדרו למכון. לאחר שהצליחו במשימה, חזבאללה שילמו להם כסף בשביל שיתרחקו מהארגון ומהאסלאם בכלל. על מנת להתנקם בקקון, שגירש אותם מדירתו והרחיק אותם ממנו על מנת להשתקם, השניים מביימים כי קקון עמד מאחורי גניבת הפצצה ובורחים לריו דה ז'ניירו. קקון, שמתברר כחף מפשע, משוחרר ממאסרו. בדרכו החוצה, קקון אוסף את החפצים שהשאיר עם כניסתו למאסר, ביניהם המזוודה עם הכסף וספר פרי עטו שנקרא "עלילות אבי ויגאל", שעל כריכתו מצוירות דמויותיהם של אבי העכבר ויגאל הנמר. קקון מספר לסוהר כי הספר שינה לו את החיים, ולאחר מכן יוצא לרחוב. קטע אנימציה קצר מראה את אבי ויגאל מתמזגים והופכים לקקון, שכנראה המציא את הכול ועמד בעצמו מאחורי גניבת הפצצה, ואולי אף מאחורי שאר הסיפורים של אבי ויגאל המתוארים במהלך הסדרה. שחקנית אורחת: טלי פחימה.
יוזף שטראוס

ביוגרפיה

נולד בווינה. אביו ייעד אותו לקריירה צבאית בבית המלוכה ההבסבורגי. אך בסופו של דבר, קיבל הכשרה בתור מהנדס ואכן עבד במשרה זו בווינה.
יוזף שטראוס ניחן בכשרונות רבים והיה אמן, צייר, פואטיקן, זמר, דרמטורג, מלחין וממציא.
הוא הצטרף לתזמורת המשפחתית ביחד עם אחיו בשנות ה-50 של המאה ה-19.
יצירת הואלס הראשונה שלו נקראה: "הראשונה והאחרונה". (Die Ersten und Letzten, Walzer op. 1).
בשנת 1853, כשאחיו יוהאן חלה, יוזף נאלץ לקחת את תפקיד ראש התזמורת והמנצח.
והקהל קיבל אותו בזרועות פתוחות והעריך את לחניו הראשונים. 

בעקבות התנסות חיובית זו, החליט להמשיך להלחין.

חייו האישיים

יוזף שטראוס נשא לאישה את קרולין פְּרוּקְמָאייֶר בכנסיית סנט יוהאן-נפּוֹמוּק בווינה ב-8 ביוני 1857.
לשטראוס נולדה בת בשם קרולינה-אנה במרץ 1858.
Xbox One

הקינקט החדש

יחד עם שאר מרכיבי הקונסולה - גם הקינקט זוכה לשדרוג: המכשיר יהיה עוצמתי הרבה יותר ויורכב מחיישן עומק של 250,000 פיקסלים, יחד עם מצלמה רגילה באיכות 1080p, שכנראה תיועד לשיחות ווידאו, צילום תמונות וכו'. חיישן העומק לעומת זאת, מיועד למשחקים וקליטת מחוות לשליטה בממשק, והפך למדויק הרבה יותר. החיישן יכול לזהות את רוב המפרקים בגוף האדם, ידע להפריד אצבעות ואף לזהות אם מואץ קצב הלב. כמו כן הקינקט החדש מזהה פרצופים ועוקב אחרי בעל הקונסולה. והשיפור האחרון הוא הרחבת אזור קליטת השחקנים לשישה שחקנים שלא כמו הקודם עם ארבעה שחקנים.

שליטה קולית

הקונסולה כוללת יכולת שליטה קולית ושליטה עם הידיים מורחבת שתאפשר למשתמשים לעבור בין חלונות, להדליק ולכבות את האקס בוקס, בנוסף לתכונות הקינקט ואוזניה

רשתות חברתיות ואינטרנט

האקסבוקס יתמוך במיקרוסופט אדג', ביוטיוב וב-Skype המשתמשים ייהנו גם בלי רכישת Xbox Live Gold.
(האינטרנט לא יתמוך בנגן פלאש וגם לא במקלדת וירטואלית בעברית).

Xbox One S & Xbox One X

בתערוכת E3 בשנת 2016 הכריזה מיקרוסופט על דגם ביניים ודגם פרימיום:

Xbox One X

דגם זה פיתחה מיקרוסופט כדור ביניים וחשפה אותו בתערוכת E3‏ בשנת 2017. הקונסולה תומכת ברזולוציית 4K מלאה וקצב פריימים של 60FPS. היא הקונסולה החזקה ביותר שמיקרוסופט השיקה, עם עוצמת חישוב של 6 טרה פלופס.
סאלו וייסלברגר

קורות חייו

סאלו וייסלברגר נולד בכפר דרצ'ינץ (Drăcineţ, כיום דרצ'ינצי, במחוז קוצמן באוקראינה) הסמוך לצ'רנוביץ והיה בנם של בעל האחוזה יואל וייסלברגר ושל ינטה לבית רוזנצווייג.
הוא למד משפטים באוניברסיטת צ'רנוביץ. על סמך ציוניו היוצאים מן הכלל מונה למשפטן בבית הדין של מסילות הברזל וב-1892 לשופט מחוזי. אחרי שנת 1907 עבד בעירייה ועסק, בין השאר, בתחום טיפוח גני העיר והרחבת רשת החשמל. בהמשך היה חבר בית הנבחרים המקומי, הלאנדטאג, מטעם המפלגה היהודית "מפלגת העם הלאומית" (Nationale Volkspartei) בראשות בנו שטראוכר וחבר ב"מועדון היהודי" בשנים 1911 - 1914. 
הוא שימש מספר שנים כסגן ראש עיריית צ'רנוביץ, אדוארד רייס (Eduard Reiss), גם הוא יהודי דובר גרמנית, ובשנת 1913 נבחר בעצמו לראשות העיר.
בתחילת מלחמת העולם הראשונה עזר וייסלברגר לתושבי העיר להתגבר על המחסור במטבעות על ידי הדפסת קופוני נייר. 
אחרי שב-2 בספטמבר 1914 כבש הצבא הרוסי הקיסרי את צ'רנוביץ. וייסלברגר עשה מאמצים כד למנוע הרס בעיר. ב-16 בספטמבר הרוסים מינו את ס. אבריינוב למושל אזרחי לעיר ווייסלברגר נעצר יחד עם עוד 22 אישים (ביניהם מאיר אבנר, פיליפ מנצל, אדוארד ביברינג והחזן הראשי שכטר ויהודים אחרים, וניקו פלונדור הרומני). כל העצורים הוגלו בשנת 1915 לסיביר.
וייסלברגר ואישים אחרים שבו לאוסטריה לאחר כ-14 חודשים ב-1916, בעקבות הסכם החלפת שבויים שנחתם בשלהי שנת 1915 בין רוסיה ובין אוסטרו-הונגריה הגיע וייסלברגר לווינה, דרך פטרסבורג וסטוקהולם. לאחר שובו נרתם לסיוע לפליטים עד תום המלחמה.
על התנהגותו האמיצה ב-13 בפברואר 1916  העניק לו הקיסר פרנץ יוזף תואר אצולה, התעודה נמסרה לו אחרי מות הקיסר, ב-2 בספטמבר 1917
לאחר פירוק אוסטרו-הונגריה וצירוף בוקובינה לרומניה, שב וייסלברגר לצ'רנוביץ ב-1920 ונבחר לסנאט הרומני במרץ 1922. בתפקידו זה נותר עד 1926. בשנים 1927-1928 שימש כחבר בית הנבחרים הרומני מטעם המפלגה הלאומית ליברלית (PNL).
סאלו וייסלברגר נפטר בסנטוריום בווינה לאחר מחלה ממושכת בשנת 1931. הובא לקבורה בווינה.
וייסלברגר פרסם זכרונות ברומנית ובצרפתית.

לקריאה נוספת

Memoriu asupra evenimentelor petrecute în Bucovina în luna lui Septemvrie 1914, Cernăuți 1916
ׁ(דו"ח על המאורעות בבוקובינה בחודש ספטמבר 1914]
שרה'לה שרון

ביוגרפיה

שרון נולדה וגדלה בשם שרה אלטר בקיבוץ אשדות יעקב איחוד, עבדה כמורה למוזיקה וריתמיקה בקיבוץ ובבתי ספר בסביבה. בשנת 1978 הוקם מועדון הזמר של עמק הירדן ביוזמתו של ירוחם כהן, שהיה אז רכז המחלקה לתרבות במועצה האזורית עמק הירדן, ושרון קיבלה את תפקיד ההנחיה של המועדון. בשנות השמונים צולמו תוכניות המועדון לטלוויזיה הישראלית ושרון הפכה להיות ידועה בתחום השירה בציבור, כשהקהל הרחב הצטרף לשירי ארץ-ישראל בהנחייתה. תקליט שהוציאה שרון עם מקהלת המועדון זכה להצלחה רבה.
ב-1993 זכתה שרון עם להקתה החד פעמית "שירו" בתחרות הקדם-אירוויזיון וייצגה את ישראל באירוויזיון 1993 באירלנד. השיר שביצעה, "שירו" (טהרלב - פייקוב), הגיע לבסוף למקום ה-24 מתוך 25. בהופעת האירוויזיון הצטרפה ללהקה הזמרת ורדה זמיר.
ב-2000 הופיעה בתפקיד עצמה בפרק בקומדיית המצבים "שמש", ב-2002 הוציאה שרון את אלבום ההופעה "בהופעה חיה", עם להקת "הדור הצעיר", אך הוא לא זכה להצלחה רבה.
ב-2005 השתתפה בתפקיד אורח בעונה השנייה של הסדרה השיר שלנו.
בשנת 2018 השתתפה בתוכנית "אף פעם לא מאוחר" ברשת לצד רבקה מיכאלי, נורית גפן וציפי פינס.
שרון נשואה ליענק'לה מאז 1967, המשמש כמנהלה האישי ולפני כן עבד במפעל בקיבוץ ולזוג ארבעה ילדים.
השואה השקטה

השואה השקטה הוא ביטוי המתייחס בעיקר להתבוללות בקרב יהודי ארצות הברית, כאסון לאומי שגורם לצמצום אוכלוסיית היהודים. כמו כן מתמשים במונח זה למספר נושאים בלתי קשורים זה לזה בקרב מספר קבוצות חברתיות ותת-תרבויות כדי לבטא תפיסה שלהם כשואה, אסון וחורבן.

התבוללות

מאז השואה, ביהדות, וכיום בעיקר בקרב יהודים אורתודוקסיים-דתיים ומסורתיים, הביטוי משמש לתאר התבוללות של יהודים (התבוללות תרבותית ודתית בקרב לא-יהודים) כמצב אסוני, בין השאר בהקשר של נישואים בין-דתיים. הפעילים נגד התבוללות זו מפרסמים שכיום שיעור הנישואים עם לא-יהודים בקרב יהודי ארצות הברית, למשל, הוא 55%, דבר המשפיע לרעה על הדמוגרפיה של העם היהודי בעולם. כך לדוגמה, הרב אפרים בוכוולד , מראשי העוסקים בהחזרה בתשובה בארצות הברית, טוען כי שואה שקטה זו עלולה להביא לכיליון הדרגתי של קהילת יהודי ארצות הברית בתוך כ-30 שנים. בהקשר זה אמרה ראש ממשלת ישראל גולדה מאיר: "מבחינתי, כל מתבולל מצטרף לרשימת ששת המיליונים".
בדצמבר 1992 קיימה הכנסת דיון בנושא "דרכים לביעור נגע ההתבוללות בתפוצות". חבר הכנסת בנימין נתניהו אמר בו: "מה שנוצר במחצית המאה האחרונה, מאז מלחמת העולם השנייה, זה איום של השמדה שקטה, של שואה שקטה, שבאמצעותה נעלמים יהודים רבים בדרך ההתבוללות, או דרך נישואי התערובת, או דרך ילדים יהודים שלא נולדים". חבר הכנסת משה קצב אמר: "לאחר ההשמדה הפיזית של שישה מיליוני יהודים בתקופת השואה, באה ומתרחשת בימים אלה השואה הרוחנית. ולדאבוננו, התהליך הזה של ההתבוללות ונישואי התערובת מחריף והולך. [...] רק העלייה לישראל, ועמה הגברת הזיקה לדת היהודית, לעם היהודי, יכולה, אדוני היושב-ראש, לעצור את המגמה השלילית המחריפה והולכת, ועל ידי כך נוכל להציל את עם ישראל משואה רוחנית".
בדיון בכנסת בשנת 2017, בהקשר של עבודה בשבת, אמר חבר הכנסת ישראל אייכלר כי "השואה השקטה בארצות הברית זו ההתבוללות של היהודים שם".
בישיבת ממשלה בשנת 2019 שעסקה במצב הקהילות היהודיות בעולם אמר שר החינוך, רפי פרץ, שנישואי תערובת בין יהודים ללא יהודים גרמו לאובדן שישה מיליון יהודים בשבעים השנים האחרונות, והם בבחינת שואה שנייה. הליגה נגד השמצה הגיבה לדבריו של פרץ: "השימוש במונח "שואה" לתיאור נישואי תערובת פסול ומהווה זילות של השואה. בנוסף, זה תורם למתח הקיים ממילא בין ישראל ליהדות ארצות הברית. כשר החינוך וכראש איחוד מפלגות הימין, אנו קוראים לרב רפי פרץ לקדם דיאלוג מכבד ולהידרש למחלוקות הקיימות בצורה אחראית." בעקבות פנייה מיושב ראש הסוכנות היהודית יצחק הרצוג השיב לו פרץ: "מתוך חרדה עמוקה לגורל העם היהודי השתמשתי במילה "שואה", ביטוי שבא לבטא את עומק הכאב וייתכן ולא היה במקומו."

הפלות

בקרב אקטיביסטים הפעילים נגד הפלות, הביטוי "השואה השקטה" או "שואת תינוקות" משמש לתאר הפלות מלאכותיות. למשל, אחת הקבוצות החברתיות הפועלות בתחום זה בארצות הברית קרויה בשם "ניצולי שואת ההפלות". לדברי פעילים נגד הפלות, החל מ-1973 (בה הותרו הפלות בפסק דין רו נגד וייד), בוצעו בארצות הברית כ-50-60 מיליון הפלות מלאכותיות, דבר המושווה לרצח עם ולשואת יהודי אירופה.

פגיעה בקהילות יהודיות במהלך השואה

לעיתים, יש המשתמשים בביטוי 'השואה השקטה' ביחס להשמדה או לפגיעות שספגו קהילות יהודיות מסוימות במהלך השואה. המשתמשים בביטוי זה, מבקשים להגביר את המודעות הציבורית לסיפורים שלדעתם לא זוכים למקום הראוי להם בזיכרון הקולקטיבי.
יעקב ישראל לוגאסי

הרב יעקב ישראל לוגאסי הוא דרשן, מרצה ב"ערכים" וב"הידברות", סופר ובעל תוכניות רדיו.
באתר קול הלשון, מוצעים מאות משיעורי הרב להורדה, במגוון תחומים, כגון פרשת השבוע, מועדי השנה, מוסר, ימות המשיח, צניעות, אמונה וביטחון וענייני רוח נוספים.

ביוגרפיה

נולד בירושלים למשפחה חרדית מעדות המזרח. למד בישיבות שונות בעיר, בהן ישיבת פורת יוסף.
בצעירותו החל הרב להרצות ולהעביר שיעורי תורה ומוסר ברחבי הארץ.
עסק בכתיבת סדרת הספרים "שובה ישראל" המונה למעלה משלושים חלקים.
הצטרף לארגון ערכים והפך למרצה בכיר. משדר בתחנות רדיו חרדיות, ובהן ברדיו "קול הנשמה" ו"קול ברמה". תוכניות אלו עסקו בנושאי אמונה ומוסר בשיתוף עם המאזינים אשר נתנו דוגמאות להתמודדות מחיי היום יום.
כיום הרב ממשיך בהעברת שיעורים בנושאי אמונה ומוסר ברחבי הארץ, פעיל בארגון "הידברות" ומשדר תוכנית קבועה בשם "אמונה וביטחון" ברדיו "קול ברמה".
משרד ההגנה של רוסיה

בניין משרד ההגנה

בניין משרד ההגנה ברוסי במוסקבה הוא מבנה בן 8 קומות בסגנון סטאליניסטי הניצב על גדות נהר מוסקבה, ברובע חמובניקי, גדות פרונזה בכתובת רחוב זנאמנקה 19. המבנה משמש כמטה משרד ההגנה מאז שנות ה-50 של המאה ה-20, תחילה כמטה משרד ההגנה הסובייטי ולאחר מכן מטה משרד ההגנה של רוסיה. בניין זה נבנה בשנים 1938–1951 ועוצב על ידי האדריכלים לב רודנב וולדימיר מונץ. שופץ בשנות ה-80 של המאה ה-20 על ידי האדריכל מיכאיל פוסוחין. קירותיו מעוטרים בשיש ובאבני גרניט שהובאו מהרי אורל.